Informācija masu medijiem

21.09.2016

**Sākusies sociāla kampaņa “Apdrošināts un vienā mierā!”\***

**Oficiāli atklāta Latvijas Transportlīdzekļu apdrošinātāju biroja (turpmāk – LTAB) organizētā kampaņa “Apdrošināts un vienā mierā!”, kuras mērķis ir pievērst ikviena satiksmes dalībnieka uzmanību OCTA atlīdzību jautājumiem.**

LTAB apkopotā statistika liecina, ka ne vien autovadītāji, bet arī citi satiksmes dalībnieki nav pietiekami informēti par zaudējumu veidiem, kādus sedz OCTA apdrošinātāji. “Šī gada sākumā veiktajā aptaujā noskaidrojām, ka tikai desmitā daļa satiksmes dalībnieku zina vairāk par trim zaudējumu veidiem, kurus kompensē apdrošinātāji, un daudzi joprojām uzskata, ka OCTA sedz tikai zaudējumus par transportlīdzekļa bojājumiem vai bojāeju,” stāsta LTAB valdes priekšsēdētājs Jānis Abāšins.

Lai skaidrotu to, kādus zaudējumus atlīdzina OCTA, LTAB septembra vidū uzsācis kampaņu “Apdrošināts un vienā mierā!”. “Vēlamies informēt satiksmes dalībniekus par viņu tiesībām saņemt atlīdzības, kā arī to, kas jādara, lai ceļu satiksmes negadījumos nodarītie zaudējumi tiktu kompensēti. Četru nedēļu garumā, sadarbībā ar populāro reperi Ozolu, medijos skaidrosim, ka OCTA nodrošina atlīdzību ne vien par auto remontu, bet arī izdevumiem, kas saistīti ar personai nodarītajiem zaudējumiem,” informē J.Abāšins.

Sabiedrībā populārais mākslinieks, reperis Ozols piekritis iesaistīties projektā, jo ikdienā pats ir aktīvs satiksmes dalībnieks un apzinās, ka ar savu daiļradi var veicināt sabiedrības interesi par galvenajiem kampaņas vēstījumiem. “Ikvienam satiksmes dalībniekam ir jāapzinās, ka OCTA ir ne vien pienākums un ikgadējas papildus izmaksas ģimenes budžetā, bet arī drošības garants gadījumos, ja negadījumā cietis transportlīdzeklis, personas veselība vai manta,” stāsta Ozols.

1997. gadā Latvijā tika ieviesta OCTA sistēma, kuras mērķis ir nodrošināt ceļu satiksmes negadījumā cietušo trešo personu interešu aizsardzību Latvijā un Zaļās kartes dalībvalstīs. Sistēmas sekmīgākai darbības nodrošināšanai ir izveidots LTAB, kurā apvienojušās apdrošināšanas sabiedrības, kurām ir tiesības veikt OCTA apdrošināšanu Latvijā – AAS “Balta”, AAS “Baltijas Apdrošināšanas Nams”, AAS “Baltikums Vienna Insurance Group”, AAS “BTA Baltic Insurance Company”, “Compensa Vienna Insurance Group” UADB Latvijas filiāle, “ERGO Insurance” SE Latvijas filiāle, AAS “Gjensidige Baltic”, “If P&C Insurance” AS Latvijas filiāle, “Seesam Insurance” AS Latvijas filiāle un “Swedbank P&C Insurance” AS Latvijas filiāle.

*\* Kampaņa tiek finansēta no ceļu satiksmes negadījumu novēršanas un profilakses konta līdzekļiem, kurus veido apdrošinātāju veiktās iemaksas no OCTA polisēm.*

Informāciju sagatavoja:

LTAB sabiedrisko attiecību konsultants

Gints Lazdiņš

Tālr: +371 29442282

E-pasts: gints@olsen.lv